બ્રહ્મચારી નારાયણાનંદજીને મહાપૂજામાં ઋગ્વેદધારી કહીને પૂજવામાં આવે છે. તેમની સેવા અને શ્રીહરિના કૃપા પ્રસાદે તેમની જીભે સરસ્વતી નૃત્ય કરતા. વૈદિક ઋચાઓની સાથે જ્યારે સંસારની અસારતા વર્ણવતા ત્યારે ભલભલાના મન ભગવાનમાં ચોંટી જતા. તેમના ઉપદેશે સુરત કતારગામના વલ્લભભગત ત્યાગી થયા અને તેમના સંબંધીઓ તેમને ઘેર આવવા વિવશ કરી રહ્યા હતા ત્યારે બ્રહ્મચારીજી એ અસ્ખલિત વાગ્પ્રવાહ વહાવ્યો. તેમની ખુમારી ભરી વાતો સાંભળીને ત્રણેય સાળાઓ પણ ત્યાં જ રહી ગયા અને ત્યાગી થયા.